text: Røver fik end ikke en pølse
  06 december 2014 kl. 10.32
  Kvindelig grillbar-ejer i Hejnsvig ved Billund tog i går fredag fusen på en røver. Det skriver Newsbreak.dk.
  En 35-40-årig mand forsøgte sig i går kort før klokken 18 med et røveri mod Fru Kristoff Grill på Løvlundvej i Hejnsvig mellem Billund og Grindsted.
  Men det gik ikke helt efter planen, skriver Newsbreak.dk.
  Manden kom ind i grillbaren og råbte:
  - Giv mig pengene.
  Grillbar-ejeren svarede kækt:
  - Vil du betale for mad?
  - Jeg vil have pengene, svarede røveren.
  Grillbar-ejeren forklarede herefter, at hun ikke havde nogen penge og tog nogle skridt hen mod telefonen og sagde, at hun ville ringe efter politiet.
  - Røveren tog en blå hobbykniv frem, men valgte at tage flugten fra grillbaren, fortæller vagtchef hos Sydøstjyllands Politi, Bent Hedeager Nielsen, til Newsbreak.dk.
  Han kørte fra stedet i en sølvgrå stationcar, hvor registreringsnummeret muligvis ender på 53. Han kører formentlig i retning mod Kolding.
  Røveren beskrives som 35-40 år, cirka 190 centimeter høj og iført en hættetrøje. Han talte dansk.
  Oplysninger i sagen kan gives til Sydøstjyllands Politi på 1-1-4.
  
  